Monts Balcans

Os monts Balcans (en bulgaro y serbocroata Стара планина, Stara planina) son una cordelera d'uns 600 km de lonchitut que s'estendilla dende a Val de Timoc (Serbia) dica o cabo Emine en a Mar Negra, ye una cordelera paralela a lo baixo Danubio y fa un arco arredol d'a Plataforma Vlaquica. Por un regular no supera os 1000 m d'altaria, con pocos monts d'os 2000 (o Botev con 2.376 m).

A partita occidental, a l'ueste d'a Val d'o Iskar ye formata por escistos y calsineras d'o paleozoico. A partita central ye formata por escistos y granito. A partita oriental presenta archilas, sallagón y baixa en graus enta la Mar Negra. A marguin septentrional d'a cordelera presenta semontanos tallatos por os ríos y as suyas faixas fluvials. A marguin meridional baixa de sopetón enta una depresión dividita en una serie de cuencas (Zlatica, Kalofer, Kazanlak) y muga con una cadena prebalcanica paralela dita Sredna Gora u Antibalcans.

En os Balcans bi ha numerosos pasos naturals creyatos por os ríos como a Val d'o Iskar y Trojan.

Bi ha selvas de coniferas, caixicars y fayars.

Categoría:Cordeleras de Bulgaria
Categoría:Cordeleras d'Europa
Categoría:Cordeleras de Serbia